Esame nenaudingi tarnai. Padarėme, ką turėjome padaryti

Atsisveikinimo pamokslas su Kauno M.V.J. Kristaus Prisikėlimo parapijos tikinčiaisiais

2022 07 31

  Mieli tikintieji, brangūs parapijiečiai, š.m. balandžio 22 dieną minėjome dvidešimtmetį, kai pirmą kartą peržengiau mažosios bažnytėlės slenkstį, nes ši bažnyčia dar skendėjo pastoliuose už surūdijusių geležinių vartų. Pamenu, tai buvo graži, saulėta diena po Velykų.

  Deja, šį gamtos padovanotą džiaugsmą šiek tiek aptemdė liūdesys ir nerimas. Mano priesaikoje, kurią kunigas privalo padaryti užimant pareigas parapijoje, dalyvavo tik keletas  kunigų ir trys moteriškės. Pasijutau nelaukiamas ir nenorimas. Po priesaikos atėjau į šią Tautos šventovę.  Čia viešpatavo  tik vėjas, buvo šalta, nejauku ir daug dulkių.

  Aišku jaunystė, nenugalimas noras kuo greičiau pradėti vykdyti Dievo valią  ir entuziazmas, padėjo nugalėti  susidariusį slogutį. Pirmiausia ne puoliau ieškoti lėšų šios šventovės atstatymui, bet norėjosi kurti gyvąją Bažnyčią.

Čia yra gausus būrys parapijiečių, kurie padėjo realizuoti šį sumanymą.  Šiandien ne vienas aš prisimenu tas nuostabias akimirkas, kai šeštadieniais rinkomės čia valyti dulkes, paruošti ir papuošti altorių, kad sekmadienį galima būtų aukoti Šv. Mišias. Mano didžiai nuostabai susirinkdavo nemažas būrys tikinčiųjų.

  Tuomet tik širdyje ruseno nedrąsi svajonė ir didelis  noras, kad tik greičiau  galėtume melstis tvarkingoje bažnyčioje, kad čia būtų teikiami visi sakramentai tikintiesiems, pradedant krikštu ir baigiant palydėjimu į amžinuosius Tėvo namus. Anuomet tai buvo iš ties tik svajonė, nes biudžete visiškai nebuvo lėšų, tik milžiniška skola. Be to žmonės, nematydami darbų pabaigos, buvo nusivylę,  pavargę  ir šventovės atstatymui praktiškai nebeaukojo.

  Šiandien aš esu dėkingas jums, mieli tikintieji, kad patikėjote ir aktyviai įsijungėte į parapijos gyvenimą, palaikėte malda, patarimais ir auka. Esu be galo dėkingas 2003 m. tapusiam Kauno meru Arvydui Garbaravičiui, miesto tarybai, kurie paskyrė 2 milijonus litų. Tai ženkliai paspartino atstatomųjų  darbų baigtį.  Taip, po ilgo laiko, 2004 metais, gruodžio 26 dieną ši šventovė buvo iškilmingai konsekruota. Vėliau, vadovaujant merui Andriui Kupčinskui, tarybai pritarus, buvo skirtos lėšos šventoriaus sutvarkymui.

Neįmanoma išvardinti gausų būrį tikinčiųjų, kurie savo asmeninėmis aukomis rėmė įvairius projektus, kurių dėka puošėsi ne tik ši bazilika, bet ir mažoji bažnytėlė. Dėka seimo narės Rasos Juknevičienės, kuri garsino šią šventovę užsienio svečiams, seimo nariams, buvo pritrauktos lėšos iš užsienyje gyvenančių lietuvių. Visa tai vizualiai matomi darbai.

  Tačiau šalia jų vyko ne taip ryškiai matomas, bet labai svarbus intensyvus darbas, kuriant gyvąją Bažnyčią. Tai daug svarbiau nei gražus, puošnus pastatas. Esu laimingas ir dėkingas, kad tuo metu arkivyskupas, dabartinis kardinolas Sigitas Tamkevičius SJ sunkiausiu metu tiesė pagalbos  ranką ir palaikė visus gerus sumanymus. O tai buvo svarbu man ir  visiems tikintiesiems.

  Pirmiausia turėjau tęsti mano pirmtakų mons. Vincelio Jalinsko, kun. Eugenijaus Bartulio (dabartinis Šiaulių vyskupas), kun. Viktoro Brusoko pradėtus  statybos ir sielovadinius darbus.

Šiandien esu dėkingas buvusiems vikarams, altaristoms, dabar tarnaujantiems kun. Neijui Pipirui, kan. Robertui Pukeniui, kun. Sigitui Bitkauskui, Opus Dei kun. Pauliui, diak. Benui Ulevičiui, kurie pasiaukojamai talkina, sielovadoje patarnaudami jums, mielieji.

  Anuomet atvykus pas jus, kiek prisimenu parapijoje veikė Carito organizacija, kuri užsiėmė tik rūbų surinkimu ir jų išdalijimu vargšams. Taip pat keletas moterų sudarė Marijos legioną. Moterys lankė parapijoje  sunkiai besiverčiančias šeimas, ligonius.

  Mažojoje bažnytėlėje per visas pamaldas visada buvo gausu tikinčiųjų. Todėl nesunku buvo prikalbinti, pakviesti į aktyvią veiklą, sudaryti daugiau maldos grupių, įvairių organizacijų, Pastoracinę tarybą. Ypač svarbus vaidmuo teko Ekonominei tarybai. Šiandien labai džiaugiuosi jumis, matydamas sekmadienio ir šiokiadienio Mišiose, adoruojant švč. Sakramentą, giedant giesmes, rytais ir vakarais prieš Mišias kalbant Rožinį. Jūsų aktyvumą parodo ir tai, kad šiuo metu parapijoje veikia 23 sielovados būreliai. Tai parodo, jūsų rūpestį bei meilę ir tai, kad jums ne vis tiek, kas vyksta parapijoje. Ypač džiaugiuosi, kad niekada nelikote abejingi svetimam skausmui, visada aktyviai įsijungdavote į įvairias maldos bei  labdaros akcijas.

  Noriu pasidžiaugti, kad dirbdamas šioje parapijoje nesijaučiau vienišas ir apleistas, kaip tai pasirodė pirmą dieną. Visada šalia darbavosi nemažas būrys darbuotojų, kurie kaip bitutės, neskaičiuodami nei laiko, nei atlygio, viską darė, kad tikintieji jaustųsi saugiai, džiaugsmingai švęsdami ne tik iškilmes, bet ir kiekvienas Šv. Mišias. Šiandien už uolią tarnystę ir nuoširdų patarnavimą jums, mieli tikintieji,  dėkoju : zakristijonams Imantui Mieliuliui ir Vitui Bancevičiui, ištikimam padėjėjui, procesijų organizatoriui  Antanui Urbonui; referentėms Aldonai Narušienei ir Vilmai Sirtautaitei; vargonininkams Ramūnui Baranauskui, Vytui Gruzinskui, Nijolei Jautakienei, visiems choristams, kurie giesmėmis puošė Šv. Mišių liturgiją ir į dangų kėlė  tikinčiųjų širdys; parapijos šeimininkei Elenai Sabaliauskienei, ūkvedžiui Vidmantui Zulonui; už bažnyčios puošybą dėkoju Janinai Balasevičienei ir jos dukrai Joanai;

už švarą, tvarkos palaikymą bažnyčioje dėkoju  Natalijai Petraitienei, Emilijai Vosylienei, Aušrinei Čepulytei; už saugų pakėlimą į terasą dėkoju budinčiai Zitai    Siniauskaitei;   už atsakingai ir tvarkingai vedamą buhalteriją ačiū tariu Danguolei Stoknienei.

  Tai oficialiai įdarbinti mano žmonės, su kuriais teko darbuotis, kartu rūpintis, kad būtu gražu ir gera jums visiems lankytis šioje bažnyčioje.

  Bažnyčiai reikia gyvos bendruomenės, reikia darbininkų, kurie džiaugtųsi tuo, kad gali darbuotis Viešpaties ir Jo Karalystės labui tyloje, nesistengdami demonstruoti savo nepaprastų darbų. Todėl negaliu nepaminėti ir nepadėkoti visam būriui talkininkų, padėjusių kurti gyvąją Bažnyčią mūsų parapijoje. Tai Pastoracinės tarybos nariai, kurie nepaisant didelio užimtumo savo tiesioginiame darbe, uoliai dalyvavo mūsų Bažnyčios gyvenime. Kai kurie jų yra įsijungę nuo pirmųjų mano tarnystės dienų ir stropiai tarnauja iki šiol. Noriu nuoširdų ačiū tarti jiems, tai Ginai ir Rimui Butkams, Adai Azaravičienei, Dalei Starkutei, Birutei Vasylienei, Pauliui Martinaičiui.

Dėkoju aktyviausių būrelių vadovams Ramutei Budvytytei, Staselei Raščiuvienei, Lilijai Ivaškevičiūtei, sakralinių renginių vedėjui ir organizatoriui Egidijui Stancikui.

   Šie metai buvo ypatingi tuo, kad popiežius Pranciškus tikinčiuosius pakvietė sinodinei kelionei.  Už tai, kad ši kelionė sėkmingai vyko mūsų parapijoje, dėkoju jos vadovui kun. Nerijui, moderatorių grupei ir jos vadovei Valerijai Letuvnikienei.

  Dar daug kam  turėčiau dėkoti. Galbūt pamiršau kurį  nors paminėti asmeniškai, tad prašau jūsų gailestingumo ir atlaidumo. Atsiminkite, kad mano širdyje kiekvienam skirta maža kertelė, kuri neleidžia nė vieno pamiršti. Kaip gūdžiais pandemijos rytais su Rožiniu rankose klaidžiojau parapijos keliais ir meldžiausi už kiekvieną jūsų, taip ir dabar malda apkabinu kiekvieną, linkėdamas Dievo meilės, Šventosios Dvasios dovanų ir Mergelės Marijos globos.

 Mes visi žinome, kad nesame tobuli žmonės, bet tik siekiantys tobulumo, todėl prašau visų jūsų atleidimo, jei kas buvo ne taip, kaip jums norėjosi, jei ne visada buvau dėmesingas jums. Tikiu, kad mano reiklumas darbuotojams galbūt ne visada buvo pamatuotas, galbūt net per griežtas, tačiau niekada širdyje nenešiojau pykčio, nepasitenkinimo ir dabar viešai atsiprašau už visus nesklandumus.

 Mielieji, nepaisant visų pasitaikiusių nesklandumų, nesusipratimų, šiandien visi kartu galime džiaugtis rezultatais bei nuveiktais darbais Bažnyčios labui ir didesnei Dievo garbei. Tačiau, kaip mūsų Viešpats Jėzus Kristus moko, sakykime: „Esame nenaudingi tarnai. Padarėme, ką turėjome padaryti”(Lk 17, 10b).

 Nuo rytojaus atversite naują parapijos puslapį su naujuoju klebonu kun. Kęstučiu Rugevičiumi. Jis atvyksta su dideliu noru, kupinas naujų idėjų,  tad nuoširdžiai priimkite jį, mylėkite ir padėkite jam. Mūsų kunigų pasikeitimai parapijose natūralus vyksmas, kuriam vadovauja vietos ordinaras, o mes kunigai turime paklusti. Parapijos klebonas išvyksta, bet bažnyčia ir tintieji lieka vietoje, visa kas sukurta, įsigyta tai priklauso jums. Tad visų jūsų užduotis augti tikėjime, toliau tęsti bei puoselėti susidariusias tradicijas, kartu kurti naujas.

 Būdamas jūsų tarpe visada bijojau vieno, kad neįsivaizduočiau, jog esu nepakeičiamas šios Bažnyčios “tarnas”, laikančiu save būtinu, netgi atlikusiu  nepaprastai didelius darbus ir siekiančiu, kad visi apie tai sužinotų, kad spaudos atstovai paskleistų informaciją apie mano nuopelnus. Dar kartą kartoju, tai visų mūsų nuopelnas, aš tik kaip ir kiekvienas jūsų esu mažas sraigtelis didžiuliame  laive, kurį vairuoja pats Viešpats.  Dabar tik lieka pasitikėti Dievu ir bendromis jėgomis išsaugoti tai, kas sukurta.

 Baigdamas šį ne trumpą žodį, dar kartą iš visos širdies  sakau Jums ačiū už viską ir pasižadu lydėti jus ir jūsų parapiją maldoje. Tikiuosi ir turiu viltį, kad Viešpačiui pašaukus mane iš šio pasaulio, mano kūnas po žemiškų rūpesčių, iki paskutinio teismo dienos, poilsiui atras vietą prie šios bazilikos sienų.

 Evangelijos tarnas neprašo, kad kas nors juo stebėtųsi. Jis, atidavęs viską, ką galėjo, supranta, jog gavo nepaprastą dovaną: suvokimą, kad yra nenaudingas tarnas, tačiau dėl savo pastangų jaučia giedrą sieloje. Ir tos dovanos niekas iš jo atimti negali…

  Su meile apkabinu Jus visus. Ačiū, kad esate ir manau  būsite su manimi. Aš visada ilgėsiuosi jūsų veidų, šypsenų ir gerumo. Ir jūsų prašau, prisiminus, už mane sukalbėti bent vieną  maldelę.